Ich, Hans Arnolt Seͣgenser, tuͦn kund und bekenn offenlich mitt disem brief, ✳ das ich nach guͦter, zitlicher vorbetrachtung, ✳ gesund libs, vernunft und der synnen eins staͤten, vestē
und ewigen unwiderruͤffenlichen koufs ✳ mitt aller sicherheit und gewarsami, von recht oder gewonheit darzuͦ gehoͤrent und notdurftig, ✳ ouch darin̄ und mitt diser kouf allerkrefttenklichest bestaͧn sol und mag ✳ fùr mich und all min erben, ✳ mitt mir herzuͦ vestenklich verbunden, ✳ unsern nutz damitt zefùrdern und schaden zewenden, ✳ recht und redlich verkouft
hab. ✳ und gib also wissentlich und vestenklich in craft und urkùnd dis briefs ze kouffent ✳ den erwirdigen, geistlichen frowen, ✳ eptissin und convent zuͦ Kùngsfelden, Santt Clàren
ordens, ✳ zuͦhanden ir gotzhus, ir und ir nachkomen daselbs ✳ das slos und die veste Hapsburg, im Ergoͤw gelegen, ✳ mitt aller siner zuͦgehoͤrd ✳ und namlich mit allem dem, ✳ so an allē dingē
und in allweg darzuͦ gehoͤrt, ✳ gehoͤren sol und mag. ✳ und als ich das vor von den strengen, fùrsichtigen, wisen, ✳ minen gnaͤdigen herˀn von Bern ✳ nach in̄halt ir koufbriefs, ✳ mir darub̄ vō inē
versigelt geben, ✳ gekouft ✳ und bishar in̄gehept und genossen hab, ✳ doch darin̄ usgenomen den husràt, ✳ so mir mitt dem kouf des slos und darin̄ worden ✳ und der von Griffense gesin, ✳ der ist in
disem kouf gantz usgesetzt und mir vorbehept mitt usbedingten worten. ✳ und ich sol und wil ouch min frowen und ir gotzhus darub̄ und deshalben ✳ gen den von Griffense verstaͧn und ✳
verhuͤte, ✳ gantz ✳ aͧn irn schaden ✳ in dem vordern und ouch dem jetzigen kouf. ✳ sind ouch usgesetzt ✳ die gùlt, ✳ guͤter und gerechtikeit, so die von Griffense ✳ ze Wolen, ✳ ze Taͤgri und ze
Rùti gehept und zuͦ Hapsburg gehoͤrt ✳ habent, ✳ das ùbrig alles, so zuͦ Hapsburg gehoͤrt, ✳ und mich in und mitt dem kouff darub̄ ✳ von minen gnaͤdigen herˀn, als vorstaͧt, beschechē, ✳ ankomē
und darin̄ nach in̄halt des koufbriefs, vorgemeldet, ✳ begriffen ✳ und wie das jetz an im selbs ist, ✳ nùtzit usgenomen ✳ und mitt namen ouch die manschaften und man̄lechen, so zuͦ Hapsburg
gehoͤrent. ✳ dis alles ✳ mitt aller herlikeit, rechtung, harkomen, ehafte, gewonheit und zuͦgehoͤrd, ✳ als das harkomen ✳ gebrucht und gebracht ist ✳ und darzuͦ gehoͤrt, ✳ ist in disem kouff mitt und
zuͦ Hapsburg begriffen. und ich han ouch das alles darin̄ und mitt ✳ und all gerechtikeit, vordrūg, recht und ansprach, so ich daran ✳ und zuͦ gehept hab, ✳ als vor und nach staͧt, ✳ den egen̄
minen frowen ✳ verkouft ✳ und inen damitt den obgemelten koufbrief, den ich von minē gnedigen hern von Bern darub̄ gehept hab ✳ und damitt ander brief und roͤdel, darub̄ wisent,
und namlich ouch die gegenbrief der lechnen halb ✳ ùber und hinusz geben ✳ und des nùtzit, das mir wissent sie ✳ behept, ✳ wurd aber des hinfùr ùtzit mer funden, ✳ das mir doch jetz unwissent ist, ✳ das sol, ✳ so bald das funden wurd, ✳ inen ✳ bi guͦten truwen hinusz gevolgen, ✳ uns ouch unhilflich ✳ und inen unschaͤdlich sin ✳ und bi in̄halt dis briefs bestaͧn. ✳ ✳ und also ist ouch diser
kouf und verkouff, ✳ der mitt siner in̄halt vor den obgen̄ minen gnedigen herˀn von Bern ✳ und in irm raͧt ✳ zwischent der egen̄ miner gneͣdigen frowen von Kùngsfelden ✳ hofmeistern
mitt irem gewalt und mir, dem obgen̄ Segenser, uff datū dis briefs ✳ also abgerett und beslossen ist, ✳ beschechen umb einlifthalbhundert guldin Rinscher, ✳ der ich von den selbn̄ minen
frowen und irm gotzhus, obgen̄t, in min und miner erben kuntlichen nutz, nach minē vollen benuͤgen bezalt bin, ✳ des ich mich herin̄ offenlich beken̄. ✳ ✳ und also entzich und entwer ich, vilgenāter Hans Arnolt Segenser, ✳ mich ✳ fùr mich und all min erben ✳ des obgemelten koufs und vˀkoufs ✳ und der guͤtern, darin̄ begriffen ✳ als vorstat. ✳ und gib das alles also ledklich und frilich
uf, ✳ in und zuͦ handen der vilgen̄ miner gneͣdigen frowen, ir gotzhus und nachkomen zuͦ Kùngsfelden und setz si ouch des in nutzlich, ruͤwig gewerd, ✳ das alles ✳ als ir eigen guͦt, ✳ usgenomen
den turn ze Hapsburg, der von minē gnaͤdigen hern von Bern, dickgen̄t, lechen ist, ✳ in̄zehaben, zenutzen, zeniessen und in allweg damitt zetuͦnd und zelassent ✳ nach irm nutz, ✳ willen ✳ und als ich
dahar getan ✳ oder gewalt gehept hab zetuͦnd ✳ aͧn min, ✳ miner erben und mengklichs von unser wegen sumen, irren und widersprechen. ✳ ich gelob und versprich ouch daruf bi minen
guͦten truwen ✳ disen kouf und brief mitt aller ir in̄halt ✳ war, staͤt und vest zehalten und inen, den vilgen̄ minen gneͣdigen frowen und irm gotzhus ze Kùngsfelden, fùr mich und min erbē
dis koufs in allen worten und gedingen, so vor und nach stand, ✳ recht weren ze sind ✳ und inen des guͦt, sicher werschaft und was sich darzuͦ und derhalb gebùrt ✳ zetuͦnd, ✳ wo, ✳ wen̄, ✳ wie, ✳ gen
wem ✳ und als dick sich das gebùrt und inen notdurftig ist oder wirt. ✳ und hiewider, noch wider eynich in̄halt dis briefs ✳ niemer zekoment, zeredent, zetuͦnd, schaffen, verhengen noch
getaͧn werden ùberal ineynich wise. ✳ ich verzich mich ouch daruf fùr mich und all min erben in diser sach aller und jegklicher ✳ schirm, ✳ hilf, ✳ fùr, ✳ in ✳ und uszùgen, ✳ aller geistlicher und weltlicher rechten, gerichten, lùten, ✳ fryheiten, gnaden, gesetzten, uszùgen, geleiten, gebotten, verinungen, fùnden und mittnamen alles des, so wir odˀ jemand hiewider erdencken, fùrzichen, geniessen
uns behelfen, ✳ inen geschaden ✳ oder hiewider sin moͤcht, und sunder ouch des rechten, so gemein vˀzichung widerspricht, die sundre sy den̄ vorgangen, ✳ also das uns das alles noch ùtzit andˀs,
hiewider nitt weder schirmen, behelfen noch wir ze schirm fùrzichen, bruchen, geniessen noch dawider sin sol, ùberal in eynich wise, all arglist, boͤsfùnd und geverd, herin̄ gantz vˀmitten und
usgeslossen, und alles ungevarlich ✳ und des alles zuͦ warem, staͤtem, vestem und ewigen urkùnd ✳ han ich, vilgenanter verkoͤffer, Hans Arnolt Saͤgenser, ✳ min eigen insigel fùr mich
und all min erben und damitt diser sach wissentlich und vestenklich zebewisen offenlich gehenckt an disen brief ✳ und darzuͦ und mitt, wand diser kouf, wie vorstaͧt, ✳ durch und von
uns, obgen̄ schulthn̄ und raͧt zuͦ Bern, ✳ beschechen ist, ✳ darumb hand wir des zuͦ noch merer sicherheit und urkùnd ✳ unser statt Bern insigel uns an schaden ouch offenlich gehenckt an
disen brief, ✳ der also versigelt geben und beschechen ist ✳ uff santt Niclaus tag, des heiligen bischofs, do man zalt von Cristi gebùrt vierzechenhundert und sechzig und nùn
jar. ✳